En ur c'houlzad diresis : emeur en ur vro faltaziek ma'z eus un urzh nevez o ren abaoe m'eo erruet ar Parti Broadel e penn ar jeu. Er gêr m'emañ Reun ha Ronan o chom ez eo ret anzav ez a gwelloc'h ha suroc'h an traoù gant ar baotred o rochedoù rousdu o tiwall straedoù kreiz-kêr. Boas eo an daou vignon da vont da darlipat ur banne bier d'an davarn Ar Pevar Avel ha n'int ket bet re chalet pa'z int bet aliet d'evañ ar bier rousdu nevez-flamm kentoc'h. Gwir eo ez eus traoù dister 'zo o cheñch tamm-ha-tamm betek liv pennad-blev ar goantenn a varaerez aet a veleganez da zuardez !